มันนี่ทูเดย์
ธุรกิจประกันฟื้นตัวครึ่งปีหลัง
2 ก.ค. 2558

ธุรกิจประกันฟื้นตัวครึ่งปีหลัง
นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) คาดว่า ธุรกิจประกันภัยปี 2558 จะมีเบี้ยรับรวม 7.8 แสนล้านบาท เพิ่มขึ้น 10% จากเดิม 12% โดยเบี้ยประกันวินาศภัยจะเติบโต 4-6% จากเดิม 8% ส่วนธุรกิจประกันชีวิต คาดว่าจะเติบโต 10% จากเดิม 13% ตามภาวะเศรษฐกิจโดยรวมที่ชะลอตัว โดยผู้ประกอบการธุรกิจประกันชีวิตคาดว่าครึ่งปีหลังนี้เบี้ยรับรวมจะเติบโต 7-8% สูงกว่าครึ่งแรกของปี เพราะบริษัทประกันชีวิตต่างระดมออกสินค้าใหม่ เพื่อขยายฐานลูกค้าใหม่ แต่รวมแล้วทั้งปีมีเบี้ยรับรวม 5.4 แสนล้านบาท ส่วนธุรกิจประกันวินาศภัย ผู้ประกอบการส่วนใหญ่คาดว่าครึ่งปีหลังจะฟื้นตัวและเติบโตได้ 5-6% 
กสิกรฯ ไม่หวั่นลูกค้ารายย่อยหนี
นายทวี ธีระสุนทรวงศ์ รองกรรมการผู้จัดการ ธนาคารกสิกรไทย เปิดเผยว่า กลยุทธ์การขยายฐานลูกค้ารายย่อยของธนาคารขนาดกลางและขนาดเล็กที่ไม่เก็บค่าธรรมเนียมเอทีเอ็มข้ามธนาคารไม่มีผลกระทบต่อธนาคารมากนัก โดยยังไม่เห็นลูกค้าไหลออกย้ายไปใช้ธนาคารอื่นอย่างมีนัยสำคัญ และหากลูกค้ามีการศึกษาเงื่อนไขแคมเปญไม่เสียค่าธรรมเนียม จะพบว่าบางแห่งมีข้อจำกัดในการใช้บริการ เช่น จำกัดจำนวนครั้งในการกดเงินที่ไม่เสียค่าธรรมเนียม หรือบัญชีเงินฝากดังกล่าวจะไม่ได้รับดอกเบี้ย เป็นต้น